
Ahogy olvasóink az elmúlt években megszokhatták ebben a rovatunkban a fogorvosokat érintő különböző közéleti, szakmai és szakpolitikai kérdésekkel foglalkozunk, számos alkalommal segítségül hívva a szakma jeles hazai képviselőit. Korábban bemutattuk az fog- és szájbetegségek országos szakfelügyeletét és az új szakmai kollegiális vezetőt. Ebben a hónapban szeretném az olvasóink számára bemutatni a magyar fogászat legnagyobb múltra visszatekintő társaságának, a Magyar Fogorvosok Egyesületének elnökét, Prof. Dr. Nagy Katalin professzor asszonyt. A Professzor Asszonyt a jelenkor kihívásairól, a fogászatot aktuálisan mozgató kérdésekről kérdezem.
Kedves Professzor Asszony először is szeretném megköszönni a lehetőséget, hogy elvállalta az interjút. Bizonyára sok kollégánknak ismerősen cseng a neve, mivel a Szegedi Tudományegyetem Fogorvostudományi Karának dékánja volt, és jelenleg is vezeti a szegedi Szájsebészeti Tanszéket. Felmerül a kérdés, hogyan látja így 2022-ben a hazai fogászat helyzetét?
Az elmúlt két év igen „megtépázta” az általános egészségügy helyzetét, amely alól a fogászat sem volt kivétel. A vírushelyzet alatt a paciensek saját, otthoni szájhigiénés aktivitása, valamint fogorvos-látogatási hajlandósága is nagymértékben romlott. Az utóbbi időben tapasztalható, a külföldről beszerzett anyagok és eszközök áremelkedése pedig ijesztő mértékben befolyásolhatja a kezelések árait, ami remélhetőleg, a forint visszaerősödésével, talán visszaállhat a korábbi, vagy azt megközelítő szintre. Egyelőre azonban igen nehéz helyzetbe hozza a praxisokat.

Hogyan tudott Professzor Asszony szerint a magyar fogorvosi szakma megbirkózni a pandémia okozta kihívásokkal?
A Kollégák hősiesen „állták a sarat”. Én, mint egy közintézmény (egyetemi klinika) dolgozója, maximális elismeréssel tudok nyilatkozni kollégáink teljesítőképességéről, akik a betegellátás mellett a Covid osztályokon folyó emberfeletti munkából is kivették részüket.
Az Professzor Asszony szűkebb szakterületét, a szájsebészetet ez hogyan érintette?
A szájsebészeti szakterületre hárult a legnagyobb betegellátási teher. A „lezárások” ideje alatt is, teljes védőfelszerelésben, mind a paciensek mind pedig a kollégák védelmét szolgáló szabályok szigorú betartása mellett végeztük azokat a halaszthatatlan kezeléseket, melyekre a paciensek folyamatosan és igen nagy számban jelentkeztek.
Mint ismert, a Professzor Asszony a Magyar Fogorvosok Egyesülete (MFE) elnöke, amely az egyik legrégibb múltra visszatekintő szakmai szervezet, jogelődjét tekintve egészen 1878-ig vezethető vissza. Mi volt a túlélés záloga?
Közösségben dolgozni mindig öröm. Jó közösségben (és én ezt tartom a Magyar Fogorvosok Egyesületéről) még nagyobb öröm. Fantasztikus elődeim létrehozták az egyesület alapjait és működését, a mi feladatunk pedig az új tartalommal való megtöltés volt, melyet a fiatal generáció tudományos kutatással kapcsolatos pályázataival, az évenkénti, igen magas színvonalú Konferenciákkal és a külföldi szervezetekkel történő együttműködési lehetőségek megteremtésével igyekeztünk valóra évről évre fejleszteni.

Az MFE adja ki a Fogorvosi Szemlét, amely hasonlóan az egyesülethez az egyik legrégibb magyarnyelvű fogorvosi szakfolyóirat. A lap 2021-től már csak digitális formában jelenik meg. Ebből következik a kérdés, Professzor Asszony hogyan látja a digitális fogászat térnyerését a szakmánkon belül?
Az egyetlen, legrégebbi fogászati folyóiratunk, a Szemle is elérkezett egy olyan válaszúthoz, melynek során a papíralapú, nosztalgikus lapozgatás és a mindenki számára könnyen elérhető, visszakereshető és persze környezet-barátabb megoldás között kellett választanunk. A mai, minden területen a digitalizálódás felé mutató szemlélet ebben az esetben is győzött és ezt nem is bántuk meg. Emellett célunk volt a Szemle fejlődése, az angol nyelvű publikációk elhelyezési lehetőségei, illetve ezzel párhuzamosan a nemzetközi szerkesztőbizottság létrehozása is ezt a folyamatot, a nemzetközi láthatóságot segíti. Végső célunk pedig a Szemle impakt-faktorral értékelt elfogadtatása, melyhez hosszú út vezet, de egy komoly, hozzáértő csapat már intenzíven dolgozik rajta.
A digitális fogászat már nem a jövő, hanem a jelen. Ha körülnézünk a külföldi országokban, akkor látható, hogy a fogászat digitalizálódása komoly teret nyert. Szerencsére itthon is tapasztaljuk a módszer térnyerését, mely végső soron a paciensek gyorsabb, egyszerűbb és számukra sokkal kellemesebb kezelési élményt nyújtó ellátásához vezet, nem is beszélve a készülő fogpótlások precizitásáról. Kiemelném a Magyar Digitális Fogászati Egyesület tavalyi megalakulását, mely egyesület véleményem szerint a jövőben, az egyik legintenzívebben fejlődő szakmai közösség lesz.

Az elmúlt időszakban számos változás történt a fogászat térültén, többek között új szakvizsgák jelenetek meg, mint az orális implantológia ráépített szakvizsga. Felmerül bennem a kérdés, mint gyakorló fogorvos a ma fogászati implantációt végző kollegákkal kapcsolatban, megfelelő a jelenlegi hazai szabályozás és szakképzés?
Az elmúlt években a fogászat minden területe óriási fejlődésen ment keresztül. Új anyagok, technikák és terápiás módok kínálnak a Kollégák számára új, hatékonyabb lehetőségeket a betegellátásban. Nem lehet tehát azt gondolni, hogy azzal a tudással és képesítéssel, amit 20-30 vagy 40 év alatt megszereztünk, a mai fejlettségi szinten, a legjobb ellátást tudjuk pacienseinknek biztosítani, holott ez kell, hogy a fő cél legyen. Az egyetemi öt éves képzés is helyenként „szűknek” bizonyul, ha mindent a mai fejlettségi szinten meg szeretnénk tanítani. Ezen ismeretek kiegészítésére szolgál mind a folyamatos továbbképzés, mind pedig a szakképzési rendszer. 
Az implantológiai beavatkozás nem csupán egy mechanikus művelet, hanem egy több évtizedes kutatómunkával alátámasztott komplex tudomány, melynek elméleti és gyakorlati háttere folyamatosan fejlődik. Ezt a fejlődést a beavatkozó orvos csak folyamatos képzéssel tudja követni. Amennyiben a fogorvos nem csupán „egyszerű”, hanem komoly szakmai felkészültséget igénylő un. „komplikált” implantológiai beavatkozásra készül, akkor annak sikeressége érdekében speciális felkészültségre, további képzésre, illetve több éves, szakvizsgával záruló tanulmányokra van szüksége. A közös cél mindenképpen az, hogy a paciensek a lehető legjobb ellátásban részesüljenek, és magyar fogászat messzeföldön híres minőségét még sokáig megőrizzük.
Nemrég olvastam, és egyben fogadja gratulációmat, hogy Szegeden Kolumbia tiszteletbeli konzulja lett. Csak feltételezem, hogy így van rálátása jobban a nemzetközi viszonyokra, milyennek látja a magyar fogorvosi ellátás színvonalát nemzetközi összehasonlításban? Miben tudnánk mi fejlődni?
Bármilyen tevékenységet végzek, bármerre járok, figyelmem mindig és mindenhol saját szakterületemre, a fogászatra irányul és állandó feladatomnak tekintem a szakmai kapcsolatok építését.  Diplomáciai megbízatásomban is elsősorban a méltán elismert magyar fogászat kiváló pozíciójának megőrzését, illetőleg fejlesztését tartom szemelőtt. 
A fejlődés egyik formája a már fent említett folyamatos képzés. Ehhez kíván hozzásegíteni egyesületünk oly módon is, hogy az évente megrendezendő MFE konferenciák alkalmával világszínvonalú előadókat vonultat fel a magyar fogorvostársadalom számára, elérhető áron, melyet az MFE tagok számára még nagyobb kedvezménnyel biztosít. Reméljük, sokan kihasználják majd ezt a lehetőséget az idén, a pandémia miatt két éven át  elhalasztott, de reményeink szerint május 5-7-én végre megvalósuló konferencia alkalmával.
Köszönöm szépen az interjút. További sikeres munkát kívánok a Professzor Asszonynak és munkatársainak.

